
	Παρουσίαση του βιβλίου

ΝΑΙ μπορώ!

της Σούζης Μακρή

Την Τετάρτη 12  Νοεμβρίου 2014 παρουσιάστηκε στο Σπίτι της Κύπρου το βιβλίο της Σούζης Μακρή  ΝΑΙ μπορώ! που κυκλοφορεί από τις Βιβλιοεκδόσεις Αναζητήσεις.
Το βιβλίο είναι η περιγραφή μιας πορείας μετά τη διάγνωση Ινομυαλγίας (χρόνιας ρευματικής πάθησης). Μετά από αρκετά χρόνια ταλαιπωρίας από ανεξήγητους πόνους και κόπωση έρχεται η διάγνωση, η οποία φέρνει τα πάνω κάτω στη ζωή της ασθενούς και την απομονώνει δημιουργώντας της ανασφάλειες και μειωμένη αυτοπεποίθηση και αυτοεκτίμηση. Μετά την πάροδο ενός διαστήματος άρνησης και πολλών ερωτηματικών, έρχεται η αποδοχή του γεγονότος ότι θα «συγκατοικούσε» με την Ινομυαλγία στο σώμα της για το υπόλοιπο της ζωής. Με αυτή τη συνειδητοποίηση ως αφετηρία, αποφασίζει να παλέψει, να αλλάξει τρόπο ζωής και σκέψης και να προσαρμοστεί στα καινούργια δεδομένα.

Η Μορφωτικός Σύμβουλος κ. Μαρία Παναγίδου καλωσορίζοντας τους παρευρισκομένους έκανε μια σύντομη αναφορά στην περιπέτεια της Σούζης Μακρή με την πάθησή της η οποία αποτέλεσε και το έναυσμα για τη συγγραφή του βιβλίου.
Στη συνέχεια τον λόγο πήρε ο  Ρευματολόγος, Διευθυντής Νοσ. Ευαγγελισμός, Υπεύθυνος Ιατρείου Ινομυαλγίας Δρ Βασίλης Παπαδάκος.

Ο κ. Παπαδάκος μιλώντας για τη Σούζη Μακρή επικρότησε το αμέριστο ενδιαφέρον που έχει για τους άλλους και την εξευγενισμένη έκφραση αλληλεγγύης μέσω της εθελοντικής της δράσης στους οργανισμούς ασθενών με ρευματοπάθειες. Αναφερόμενος στο βιβλίο υπογράμμισε ότι πρόκειται για ένα πεζογράφημα που είναι βιωματικό, με πυκνά νοήματα και έντονο το αυτοαποκαλυπτικό ύφος της συγγραφέως, που κορυφώνεται στη διατύπωση ότι ο φόβος της απόρριψης προκάλεσε την ινομυαλγία. Ύφος που διαπλέκεται αρμονικά με την αυτογνωσία και την ενορατικότητά της.
Η εκδήλωση ολοκληρώθηκε με συζήτηση κατά την οποία ο ομιλητής και η συγγραφέας απάντησαν σε ερωτήματα του κοινού.

